google/wiki40b huggingface dataset:
Zacharias (pave)

Zacharias, (gresk: Ζαχαρίας του Πολυχρόνιου, alternativ staving Sakarias, født i 679 i Santa Severina i Calabria, død 15. mars 752 i Roma) var pave fra 3. desember 741 til sin død. Han æres som helgen, med minnedag 15. mars.

Bakgrunn

Han kom fra  den samme greske slekt som forgjengeren, pave Gregor III, som han samarbeidet tett med. Han var sannsynligvis diakon, og underskrev dekreter for det romerske konsil i 732.

Pave

Etter sitt valg ble Zacharias pavekroonen sannsynligvis 10. desember 741.
Pave Zacharias ble den så langt siste greker på pavestolen. Hans beherskelse av både latin og gresk tillot ham å oversette Gregor den stores Dialogi til gresk.
Under pave Zacharias' pontifikat ønsket den frankiske karolingiske leder Pipin den lille å gjøre karolingernes navn kongelige i loven slik det allerede reelt sett var. Pipin spurte paven om hvem som skulle være den kongelige herskeren: personen med tittelen konge, eller personen som tok avgjørelsene til en konge. Paven var avhengig av frankernes arméer for sin uavhengighet og hadde vært avhengig av dem som beskyttelse mot langobardene siden Karl Martells dager. Pipin kontrollerte disse arméene som hans far hadde gjort, derfor var pavens svar avgjort på forhånd. Paven gikk med på at de facto–makt var viktigere enn de jure–makt. 
På denne måten skaffet Pipin seg støtte fra paven og dempet dermed opposisjonen mot hans hus. Han ble valgt til frankernes konge av en forsamling av frankiske ledende menn. Han hadde en stor del av arméen for hånden, i tilfelle adelen ikke sluttet seg til den pavelige uttalelsen. Han ble innsatt i Soissons, kanskje av Bonifatius, erkebiskop av Mainz. Imens fortsatte Grifo sitt opprør, men ble til slutt drept i slaget ved Saint-Jean de Maurienne i 753.
Ved å gi sitt bifall til den siste merovingiske kongens, Childerik IIIs, avsettelse og Pipin den lilles tronbestigelse la han et bærekraftig grunnlag for Frankerrikets og den frankiske kirkes nære forbindelse med Roma, en forbindelse som senere ble av stor betydning for den katolske kirke. Med klokhet forstod Zacharias å beskytte Pavestolens interesser overfor langobardene. 
Under hans pontifikat fastslo i 745 en synode at bare de bibelsk forankrede erkeengler, Rafael, Mikael og Gabriel skulle venereres som erkeengler, derimot ikke den bare apokryft belagte Uriel. 
I 751 forbød pave Zacharias harekjøtt. I hans samtid ble haren sett på som et særlig potent symbol på fruktbarhet ved det at den fikk så hyppig og mange avkom. Det ble derfor tenkt at fortæring av harekjøtt kunne true seder og moral.
Pave Zacharias ligger begravet i Peterskirken. 
Hans etterfølger, Stefan ble valgt til pave, men døde etter fre dager av slaganfall innen han rakk å bli kronen. Derfor regnes gjerne den nestfølgende pave, Stefan II, som Zacharias' etterfølger.
Radio Prime Moss

Radio Prime Moss var en kommersiell lokalradiostasjon med base i Moss. Den hadde Moss, Rygge, Våler og Son som sitt primærområde. Utgiver var Mastertimes AB. Våren 2015 ble Radio Prime kjøpt opp av P4-gruppen, og er i dag en del av P5-stasjonene.

Tidligere navn og eiere

Stasjonen het opprinnelig Radio P5 Moss, og var på den tiden eiet og drevet av Varna Evangeliesenter. I 2002 kjøpte Moss Avis AS (senere Mediehuset Østfold AS) kanalen, og drev den under navnet Radio Moss. Mastertimes AB kjøpte stasjonen, og overtok den fra Mediehuset Østfold AS 1. januar 2010. I februar samme år fikk den navnet Radio Prime Moss. Våren 2015 overtok P4 kanalen, og fra 11. mai samme år har kanalen gått under navnet P5 Hits Moss.
Nina Lykke (forfatter)

Liv og virke

Lykke vokste opp i Oslo, er utdannet ved den grafiske Højskole i København og har siden 1989 arbeidet som grafisk designer i Oslo. 
Lykkes novellesamling Orgien, og andre fortellinger (2010) ble nominert til Ungdommens kritikerpris og romanen Oppløsningstendenser (2013) kom på kortlista til P2-lytternes romanpris. Romanen Nei og atter nei (2016), som er en satire over middelklassen og «de store forventningers misnøye», kom i flere opplag og ble utgitt i Tyskland.
Nei og atter nei har høstet gode kritikker i en rekke medier, eksempelvis av Rune Hallheim i Aftenposten, Gerd Elin Stava Sandve i Dagsavisen, Knut Hoem i NRK P2, Bjørn Gabrielsen i Dagens Næringsliv og Berhard Ellefsen i Morgenbladet. I mars 2017 vant den Ungdommens kritikerpris.
Turkmenistans demokratiske parti

Turkmenistans demokratiske parti er det dominerende politiske partiet i Turkmenistan. Partiet ble stiftet 16. desember 1991 og ble ledet av Saparmurat Niyazov fra avviklingen av Sovjetunionen, fram til hans død 21. desember 2006. Gurbanguly Berdimuhamedow, som i dag er president i landet, overtok makten etter dette og ble sittende som leder fram til 18. august 2013, da han valgte å trekke seg fordi han ønsket å stå over partipolitikken i landet, og fremme et flerpartisystem. Kasymguly Babaev er i dag leder av partiet.

Politikk

Turkmenistans demokratiske parti kontrollerer i dag det meste i landet, på grunn av mangelen på opposisjon.
Forbundsdagsvalget i Tyskland 1980

Forbundsdagsvalget i Tyskland 1980 var valget til den 9. tyske Forbundsdagen og fant sted 5. oktober det året. Valget omfattet bare Vest-Tyskland og ikke det daværende DDR.
Resultatet av valget var at regjereringen bestående av SPD og FDP under ledelse av Helmut Schmidt ble sittende. Men i 1982 forlot FDP regjeringen, noe som førte til at den mistet det nødvendige flertall i parlamentet. FDP gikk deretter inn i en ny regjering med CDU/CSU under ledelse av Helmut Kohl.

Berlin

Som følge av den tyske delingen etter den andre verdenskrigen og alliert okkupasjon av Berlin, var Berlin ikke omfattet av Forbundsdagsvalgene i perioden fra 1949 til 1990. I stedet valgte Berlins parlament et antall utsendinger til Forbundsdagen. Utsendingene fra Berlin (i praksis Vest-Berlin) hadde talerett og kunne ta verv i Forbundsdagen, men hadde formelt begrenset stemmerett. Berlinrepresentantene avga likevel stemme og deres stemmegivning ble offentliggjort.
Mehujael

Mehujael (hebraisk: מְחוּיָאֵל – Mĕḥûyāʾēl eller מְחִיּיָאֵל; gresk: Μαιηλ – Maiēl) er en bibelsk person. Han var oldebarn av Kain, sønn av Irad og far til Metusjael. Mehujael nevnes i Første Mosebok 4,18.
Amstel Gold Race 1967

Amstel Gold Race 1967 var den første utgaven av det årlige landeveisrittet "Amstel Gold Race", avholdt søndag 15. april 1967 i de nederlandske provinsene Noord-Brabant og  Limburg. Rittet var 213 kilometer langt, med start i Helmond og målgang i Meerssen. Det var totalt 137 ryttere som deltok, og 49 som fullførte rittet.
Guds tjener

Guds tjener (latin: Servus Dei) er en ærestittel innen Den katolske kirke. Den gis av en biskop til en avdød person, hvis liv og arbeid blir undersøkt med sikte på å iverksette en helligkåringsprosess. Helligkåringsprosesser er under jurisdiksjon av Kongregasjonen for helligkåringer.
Å bli tildelt tittelen «Guds tjener» er det første av fire steg i helligkåringsprosessen. Det neste er å bli erklært ærverdig, hvor heroiske dyder eller martyrdom blir anerkjent.
Etter dette følger en eventuell saligkåring, som gir tittelen den salige, noe som forutsetter at det er anerkjent et mirakel ved forbønn til vedkommende. Det siste steget er helligkåring, hvor vedkommende får tittelen hellig eller sankt, forkortet st..
Tittelen «Guds tjener» (latin: Servus Dei) må ikke forveksles med Servus Servorum Dei (Tjener av Guds tjenere), som er en av pavens mange titler.
Teenage Tramp

Handling

Kim er en vakker tenåringsjente som etter en tid preget av prostitusjon og narkotika vender tilbake til sitt hjemsted for å bo sammen med sin eldre søster, Hillary, som er en suksessfull kunstelger. Den single storesøsteren har en elsker, og da han møter Kim oppstår det raskt et forhold mellom dem. Da Hillary oppdager at søsteren bader naken i bassenget foranne øynene på elskeren hennes, blir hun rasende. Etter et oppgjør ender det med at både Kim og søsterens elsker forlater huset. De to havner omsider i et «hippie-reir» og der møter Kim sin tidligere kjæreste og hallik som ønsker å hevne seg på henne fordi hun dro fra ham. Dagen etter okkuperer nærmest hippigjengen søsterens hus med høylytt festing og nakenbading. Gjengen ledes av Kims tidligere hallik, som har til hensikt å drepe Kims søster slik at søsteren arver hennes formue. Han avslører planen til Kim som i desperasjon flykter fra kaoset med søsterens elsker. I mellomtiden er Kims hallik i fed med å gi Hillary en dødelig dose med vin og narkotika. På vei vekk fra stedet begynner Kim å angre og ber derfor søsterens elsker om å kjøre tilbake der de finner Haillary i dyp rus. Hun berges i tide, men da Kims hallik oppdager at spillet er over tar han henne med seg og tvinger henne til å kjøre fra stedet i en feiende fart. I løpet av turen begynner han og legge ut om deres «lyse» fremtidsplaner. Kim innser imidlertid at han er en kynisk kjeltring og at et liv med ham ville lede til en blindgate. Denne erkjennelsen fører til at hun i frustrasjon setter bilen i høygir, en kamp om rattet oppstår, bilen kjører utfor veien og begge dør.

I rollene

Teenage tramp blir på grunn av enkelte mykpornografiske elmenter regnet for en såkale sexploitation-film. Den ble særlig vist på am. "Drive-Inn" kinoer på 1970-tallet. Den har i ettertid blitt regnet som noe obskur.
Filmen ble utgitt på video i Norge rundt 1983.
Viking-programmet

Banesondene

Banesondenes hovedoppgave var å transportere landingsfartøyne til Mars, rekognosere for å finne en landingsplass, fungere som en kommunikassjonsstasjon for landingsfartøyene og gjennomføre sine egne vitenskapelige eksperimenter. Begge banesondene ble basert på den tidligere Mariner 9-sonden og var et oktogon med en diameter på om lag 2,5 m. Total vekt ved oppskyting var 2 328 kg, hvorav 1 445 kg var drivstoff og gass. De åtte sidene av den ring-lignende strukturen var 0,4572 m høy og alternerende 1,397 og 0,4572 m brede. Den totale høyden var 3,29 m (målt fra landerens feste til bærerakettens feste)

Funn

Ved oppdagelsen av geologiske former som resultat av store mengder rennende vann, ble dette en revolusjon i vår tanke om vann på Mars. Store elveløp ble funnet flere steder. De viste at vann hadde brutt gjennom naturlige demninger, gravet dype daler, erodert groper i grunnfjellet og forflyttet seg tusenvis av kilometer. Store områder på den sørlige halvkulen bestod av grenede elvenettverk, som indikerer at det tidligere har regnet. Sidene på enkelte vulkaner skal være utsatt for regn på samme måte som vi finner på vulkaner på Hawaii. Ved mange av kratrene ser det ut som om meteoritter har truffet gjørme. Da de ble dannet, smeltet isen rundt treffstedet og forvandlet jorden til gjørme for så å renne over.

Landingsfartøy

Hver av landingsfartøyene besto av en sekskantet aluminiumsplatform med henholdsvis 1,09 m og 0,56 m lange sider, reist på tre forlengede ben festet på de korte sidene. «Føttene» dannet tilsammen en likesidet trekant på 2,21 m sett ovenifra. Instrumenter var festet til toppen farkosten.
Inntil det nådde atmosfæren på Mars, var fartøyet dekket med et varmeskjold som skulle bremse det ned under nedstigningen. Som en ytterligere forholdsregel ble fartøyet sterilisert ved 121 °C (250 °F) i totalt syv dager hvorpå et «bio-skjold» ble plassert over varmeskjoldet. Metodene og standardene utviklet for planetarisk beskyttelse ved Viking-programmet blir fremdeles benyttet i andre rom-program
Takstein

Takstein og takpanner er stein som brukes til taktekking. Takstein kan være laget av naturstein (takskifer), brent leire (taktegl), eller betong. Skiferstein er flat, mens tegl– og betongstein også kan ha krum form, med eller uten falser. Falsene skal få taksteinene til å slutte tettere sammen og hindre at nedbør driver inn i huset gjennom taket. Taktegl leveres glassert eller uglassert, mens takstein av betong gjerne er gjennomfarget eller forsynt med et belegg av fargede mineralkorn.
Merlänna

Merlänna er et tettsted i Strängnäs kommune i Södermanlands län i Södermanland i Sverige. I 2010 hadde tettstedet 356 innbyggere.
Spit It Out

Spit it Out er den første singlen til Slipknot fra deres offisielle debutalbum Slipknot.
Sangen dukket første gang opp på deres Roadrunner Records Demo fra 1998.

Musikkvideoen

Musikkvideoen er delt opp i to opptak: Den ene hvor man ser bandet opptrer live og den andre hvor de spiller rollene i skrekkfilmen Ondskapens hotell. Opptakene er blandet sammen slik at man ser skiftevis liveopptredenen og filmen.
Gregorio Allegri

Bakgrunn

Han var puer (guttekorsanger) ved kirken San Luigi de Francesci fra 1591, og lik sin bror Domenico Allegri (1585–1629) elev av Giovanni Maria Nanino.

Musiker, komponist

Fra 1607 til 1621 var Gregorio kapellmester ved domkirken i Fermo, og fra 1629 sanger i det pavelige orkester i tjeneste hos pave Urban VIII.
Hans mest berømte komposisjon er den nistemmige Miserere som han endret og utvidet mange ganger i løpet av livet. Stykket ble framført hvert år i Det sixtinske kapell i den stille uke helt fram til 1870. Det var forbudt å kopiere stykket, men det fortelles at det 14-årige Wolfgang Amadeus Mozart hørte stykket to ganger i 1770 og skrev det ned etter hukommelsen. 
«Miserere» gjorde også inntrykk på Johann Wolfgang von Goethe og Felix Mendelssohn-Bartholdy.
Blant Allegris øvrige komposisjoner var det også to bind concerti for fem stemmer, publisert i 1618 og 1619; to bind motetter for seks stemmer publisert i 1621; en edisjon av en firedelt sinfonia; fem messer; to arrangementer av Jeremias' klagesanger; og en rekke motetter som ikke ble publisert i hans levetid. Han var en av de første komponister for strengeinstrumenter, og jesuittpater Athanasius Kircher har gjengitt et specimen av denne klasse av hans arbeider i sin Musurgia.  Allegri komponerte også et Te Deum, et Magnificat og en firestemmig strykersonate. 
Det meste av Allegris publiserte musikk, og særlig instrumentalmusikken, er i tidligbarokkens progressive concertatostil. Hans verker for det sikstinske kapell er imidlertid i Palestrinas stil.
Massif des Trois-Évêchés

Massif des Trois-Évêchés (oksitansk: Massís dei Tres Eveschats, ordrett «Fjellmassivet de tre bispedømmer») er en fjellkjede i Vest-Alpene i departementet Alpes-de-Haute-Provence i Frankrike. Høyeste topp er Tête de l'Estrop, på 2961 moh.
24. mars 2015 styrtet Germanwings Flight 9525 i fjellmassivet.
Ålesund Kammerensemble

Ålesund Kammerensemble var et prosjektokester som ble etablert i Ålesund i 1982 av kulturskolelærer Arne Sæther (født 1942) som et ledd i arbeidet med å utvikle en forestilling basert på Hartvig Kirans visesyklus om Ola Skutvik & Mariann. Sæther engasjerte Henning Sommerro til å arrangere visene, som hadde både tekst og melodi fra Kirans hånd. Orkesteret ble deretter etablert ad hoc, med en besetning av erfarne musikere fra Ålesund og området rundt. 
Sammen med Lars Klevstrand og Hege Tunaal mottok de Spellemannprisen 1983 i klassen visesang for dobbelalbumet Hartvig Kirans viser – Historia om Ola Skutvik & Mariann.
Orkesteret turnerte lenge med forestillingen, og en versjon av den ble vist på NRK Fjernsyn 26. desember 1985. Den gang med Per Oddvar Hildre i rollen som Ola Skutvik. 
Sæther var kulturskolelærer i Ålesund 1972-2004, og brukte orkesteret i flere ulike prosjekter og oppsetninger. Orkesteret har også opptrådt under andre navn, som Lillesand Kammeremsemble.
OFDM

OFDM (Orthogonal Frequency Division Multiplexing) er en modulasjonsteknikk som modulerer et ønska signal over flere ortogonale bærebølger («multi carrier modulation»). Noen av fordelene med OFDM er høy spektrum-effektivitet, robusthet mot «multipath interference» og enkel støyfiltrering.

Introduksjon

I flerbølgebaserte modulasjonsteknikker deles datastrømmen opp i flere parallelle datastrømmer. Disse datastrømmene blir så modulert på hver sin bærebølge. For å unngå krysskanal-interferens («Inter Channel Interference», ICI) må sikkerhetsbånd («Guard Band») etableres mellom kanalene, noe som medfører en lavere utnyttelse av frekvensområdet (lav spektrum-effektivitet). Karakteristikken til et modulert signal gjør at interferens mellom de forskjellige bærebølgende allikevel oppstår, selv om sikkerhetsbåndet er relativt bredt. Dette reduserer signal-til-støy-forholdet («Signal to Noise Ratio», SNR).
OFDM benytter ortogonale bærebølger. Fra geometrien er to ortogonale (fra gresk, Ortho: rett, Gon: vinkel) linjer plassert vinkelrett på hverandre, og derfor uavhengige. Kanelene i OFDM er også ortogonale, og dermed også uavhengige av hverandre. Dette gjør at kanalene kan pakkes langt tettere enn hva som er mulig i vanlige flerbølgebaserte modulasjonsteknikker.

Enkel implementasjon

En enkel OFDM-implementasjon modulerer en gitt datastrøm av lengde N ved hjelp av PSK («Phase Shift Keying»), BPSK («Binary PSK»), QPSK («Quadrature PSK») eller QAM («Quadrature Amplitude Modulation»). Denne modulasjonen genererer en kompleks vektor. Man kalkulerer så den inverse FFT («Fast Fourier Transform») av denne vektoren og får et OFDM-symbol bestående av N  kanaler, hver bestående av et modulert data-symbol. OFDM-symbolet gjennomgår så litt ekstra prosessering før det blir sendt.

Bruk

OFDM utgjør basis i trådløse LAN, slik som IEEE 802.11a, HiperLAN/2 og Multimedia Access Communication (MMAC). En variasjon av OFDM, COFDM (Coded Orthogonal Frequency Division Multiplexing), brukes i blant annet i DAB (Digital Audio Broadcast) og DVB (Digital Video Broadcast).
Lysstyrke

Lysstyrken forteller hvor intenst lyset fra en lyskilde er i én gitt retning. Det er grunnenheten for lys i SI-systemet. Symbol: I. Måleenhet: candela (cd).
På engelsk er dette definert i NS-EN 12665 som luminous intensity.
På norsk er dette i Lysboken oversatt til: Lysstyrke (fra en kilde i en gitt retning)– (I). Lysstyrken er definert som utstrålt lysfluks, dΦ, innenfor en romvinkel, dΩ.
Karl Friedrich Abel

Bakgrunn

Faren, Christian Ferdinand, var Premier-Musicus i stedets hofforkester som en tid var under ledelse av Johann Sebastian Bach. 
Karl Friedrich Abel kan ha vært  student hos Bach ved Thomasschule i Leipzig, men det er ikke dokumentert.

Karriere

Derimot er det sikkert at Bach anbefalte Abel for Johann Adolf Hasse, dirigent for hoffkapellet i Dresden, og at Abel var „Kammermusiker des Königs von Polen“ i kongens hofforkester i ni år (1748–1757). På grunn av syvårskrigen reiste han fra Dresden i 1757. Etter noen års omflakkende tilværelse kom han til England i 1759 og ble kammermusiker for dronning Charlotte av England.
I 1762 kom Johann Sebastian Bachs yngste sønn, Johann Christian Bach, til London. Bach og Abel ble venner, og grunnla i 1764 de populære «Bach-Abel Concerts», de første abonnementskonsertene i engelsk historie. Konsertene ble i ti år arrangert av Teresa Cornelys, en tidligere operasangerinne fra Venezia som eide en konsertsal. 
I 1764 kom også den åtteårige Wolfgang Amadeus Mozart med sin far til London og besøkte Abel, og studerte hans kompositoriske sats. Som forbilde kopierte han Abels Ess-Dur-symfoni (op. VII,6) i sin notisbok, og dermed er den senere ved en feiltagelse blitt oppført i Köchelverzeichnis som  Mozarts «Sinfonie Nr. 3 in Es-Dur» under nr. 18.
I 1775 ble konsertene arrangert uten Teresa Cornelys, og suksessen uteble – spesielt etter Bachs død i 1782. Abel vendte tilbake til Tyskland, men klarte ikke å få fotfeste, så etter to år så han seg nødt til å returnere til London. Her var han fremdeles en etterspurt utøver på nye og gamle instrumenter. Hans død ble framskyndet av at han ble alkoholisert og levde sine siste år i fattigdom.
Abel var den siste store gambesolist. Med ham forsvant instrumentet fra orkesteret – snart også som soloinstrument. Det finnes flere gode portretter av ham, blant annet to laget av hans mangeårige venn Thomas Gainsborough.
Lone (Arna)

Lone er en bygd/tettsted i Arna, lokalisert ved Haukelandsvatnet mellom Haukeland og Espeland. Veteranjernbanen Gamle Vossebanen går gjennom Lone.

Næringsliv

Næringsaktiviten på Lone består av Lone Tepper AS, dagligvarebutikkene Spar og Coop, Shell bensinstasjon, Lone Camping, en frisørsalong, bilforhandler og bilverksted. I tillegg finnes det en del entreprenørvirksomhet i området.

Skole

Lone skule er barneskole som dekker søndre del av Arnadalen fra Grimesvingen i sør til Arnatveit i nord.
Dansk jersey

Dansk jersey er en variant av kurasen jerseyfe.  Rasen er basert på import fra Sverige på slutten av 1800-tallet og fra øya Jersey tidlig på 1900-tallet. Avlslag for danske jersey ble etablert i 1902 og egen stambok ble opprettet i 1925. I 2007 var det registrert 61 000 kyr i Danmark av rasen.

Egenskaper

Rasen er en melkerase (6500 kg/år), med svært høye konsentrasjoner av fett (5,95) og protein (4,1%) i melka. Rasen er av farge lys brun.
Cristoforo Solari

Cristoforo Solari (født ca. 1460, død 1527), også kjent som il Gobbo (den pukkelryggede), var en italiensk billedhugger og arkitekt. Han var bror til maleren Andrea Solari.
Blant hans verk, er et av de mest kjente gravstedet til hertug Ludovico il Moro og Beatrice d'Este i Certosa di Pavia, utskåret mellom 1497 og 1499.
Haeterini

Utseende

Stort sett middelsstore sommerfugler (vingespenn gjerne 30 – 50 mm), slanke med avrundede vinger. Bortsett fra hos slekten Pierella er vingene gjennomsiktige og mangler nesten helt skjell. Kroppen er ganske slank, hodet forholdsvis stort med store fasettøyne, antennene tynne, omtrent halvparten så lange som fovingene. Forvingene er nesten glassklare, avlangt ovale, med markerte, mørke årer. Den store radialcellen, som ligger langs vingens fremkant, opptar omtrent 1/3 av vingearealet, og alle vingeårene går ut fra denne. Alle vingeårene er uten forgreninger. Bakvingene er ovale, ofte litt bredere enn forvingene, med tegninger av skjell langs ytter- og bakkanten. Disse tegningene er oftest rosa eller brune og omfatter minst én øyeflekk på hver vinge. Slekten Pierella har brune vinger med en grønnlig metallglans, den ytre delen av bakvingene er tegnet i rødt, blått, svart og hvitt.

Levevis

Glassvingesommerfuglene lever nær skogbunnen i tett skog, der det er svært lite lys. De glassklare vingene virker der som ganske effektiv kamuflasje, da det blir svært vanskelig å se sommerfuglen. De fargede feltene på bakvingene kan være påfallende, men de "forsvinner" når sommerfuglen setter seg og lukker vingene.
De er forholdsvis langsomme flyvere, som gjerne drikker fra råtnende frukt eller møkk. Lite synes å være kjent om larvene.
Tupamaros

Tupamaros (også kjent som Den nasjonale frigjøringsarméen) var en bygeriljaorganisasjon i Uruguay i 1960- og 1970-årene.
Tupamaros var oppkalt etter inkalederen Túpac Amaru II (1738–1781), som sto i spissen for det siste store inkaopprøret mot de spanske erobrerne.
Bygeriljaen begynte med å rane banker og andre selskap tidlig i 1960-årene, for så å dele ut det de hadde stjålet (mat og penger) til de fattige i Montevideo. På slutten av 1960-årene ble de engasjert i politiske bortføringer og attentater. 
Det uruganske militæret førte en blodig krig mot Tupamaros med massearrestasjoner og forsvinninger. På tross av at Tupamaros ble alvorlig svekket av dette ga president Juan María Bordaberry de militære frie hender i kupp i 1973. Dette førte til ytterligere undertrykking av befolkningen og politiske venstrepartier.
Tupamaros kom tilbake i det offentlige rom som et lovlig politisk parti etter at demokratiet ble gjenninnført i 1985. I dag er det det største partiet i regjeringskoalisjonen Frente Amplio, og landets president i årene 2010 - 2015) José Mujica har selv bakgrunn fra Tupamaros-geriljaen.
Bygeriljaen ble skildret i filmskaperen Costa-Gavras thriller État de siège (Norsk filmtittel: Gislene er vårt våpen), som kom i 1972.
Aviation Traders Accountant

Aviation Traders ATL-90 Acountant var et britisk tomotors 28-passasjer turboprop - fly bygget på Southend Airport, England av Aviation Traders på 1950-tallet, en fabrikk kontrollert av Freddie Laker.

Historie

ATL-90 Accountant var et turboprop-fly konstruert som en erstatning for Douglas DC-3. Det hadde Rolls-Royce Dart turboprop motorer og fløy første gang på Southend på 9. juli 1957. Den ble vist på Farnborough Airshow i september 1957, men tiltrakk seg ikke mye kommersiell interesse. Det siste flyet fløy 10. januar 1958. Videre arbeid ble oppgitt  og flyet ble vraket i februar 1960.